MILL รับอานิสงค์รัฐหนุน “รีไซเคิลซากรถ” ลดนำเข้า – แก้ปัญหาโลกร้อน
MILL ขานรับนโยบายภาครัฐ ส่งบ.ลูก “ซันเทค รีไซเคิล แอนด์ ดี คาร์บอน” ลุยรีไซเคิลซากรถเก่า พร้อมเตรียมเพิ่มกำลังผลิตการบริหารจัดการซากรถเก่าเพิ่มขึ้นเป็น 7 หมื่นคันต่อเดือน
MILL ขานรับนโยบายภาครัฐ ส่งบ.ลูก “ซันเทค รีไซเคิล แอนด์ ดี คาร์บอน” ลุยรีไซเคิลซากรถเก่า พร้อมเตรียมเพิ่มกำลังผลิตการบริหารจัดการซากรถเก่าเพิ่มขึ้นเป็น 7 หมื่นคันต่อเดือน
5 เม.ย. 2565

นายประวิทย์ หอรุ่งเรือง กรรมการผู้จัดการใหญ่ บริษัท มิลล์คอน สตีล จำกัด (มหาชน) หรือ MILL เปิดเผยว่า การที่ภาครัฐออกมาสนับสนุนการรีไซเคิลซากรถทั่วประเทศ นอกจากจะช่วยลดการนำเข้าจากต่างประเทศ ช่วยลดปัญหาฝุ่น PM 2.5 ช่วยลดภาวะโลกร้อน ยังส่งผลดีต่อกลุ่มมิลล์คอนฯ โดยตรง เนื่องจากบริษัท ซันเทค รีไซเคิล แอนด์ ดี คาร์บอน จำกัด ซึ่งเป็นบริษัทลูกของ MILL ดำเนินธุรกิจรับรีไซเคิลซากรถยนต์เก่า ซึ่งส่วนใหญ่จะเป็นการนำเข้าซากรถจากต่างประเทศเข้ามารีไซเคิล เดือนละประมาณ 3 หมื่นคัน หรือประมาณ 1.5 หมื่นตันต่อเดือน
ทั้งนี้หากภาครัฐมีนโยบายสนับสนุนการรีไซเคิลรถเก่าในประเทศ บริษัทก็ไม่จำเป็นต้องนำเข้าซากรถจากต่างประเทศมารีไซเคิล เพราะปัจจุบันปริมาณซากรถเก่าในประเทศมีจำนวนมากถึง 5 ล้านคัน ซึ่งอาจจะต้องปรับปรุงประสิทธิภาพการบริหารจัดการซากรถเก่าให้ครบวงจรมากขึ้น รวมทั้งต้องเตรียมเพิ่มกำลังการผลิตในการบริหารจัดการซากรถเก่าเพิ่มขึ้นจากปัจจุบันมีกำลังผลิตอยู่ที่ 5 หมื่นคันต่อเดือน เพิ่มเป็น 7 หมื่นคันต่อเดือน เพื่อรองรับการบริหารจัดการรีไซเคิลซากรถเก่าในประเทศที่มีจำนวนมากกว่า 5 ล้านคัน
“เรามีประสบการณ์และมีความพร้อมในการรีไซเคิลซากรถเก่าอยู่แล้ว ที่ผ่านมานำเข้าซากรถจากต่างประเทศเป็นหลัก และถ้ารัฐมีนโยบายชัดว่าจะสนับสนุนการรีไซเคิลรถเก่าในประเทศ ถือว่าเป็นเรื่องที่ดี เพราะหากรถเก่าที่ไม่ได้รีไซเคิลให้ถูกวิธี ในอีก 20 ปีข้างหน้า รถยนต์ที่มีอายุการใช้งานมากกว่า 20 ปี จะเพิ่มเป็น 16 ล้านคัน และเมื่อนำรถยนต์เก่ามาใช้งาน และขาดการบำรุงรักษาตามมาตรฐานจะเป็นหนึ่งในสาเหตุหลักของปัญหาฝุ่น PM 2.5” นายประวิทย์ กล่าว
นอกจากนี้การบริหารจัดการรีไซเคิลซากรถเก่าที่ถูกต้อง และมีประสิทธิภาพ จะสามารถนำทรัพยากรจากการแยกซากรถมาหมุนเวียนให้กลายเป็นชิ้นส่วนที่เป็น ประโยชน์ต่ออุตสาหกรรม ซึ่งจะลดปริมาณการนำเข้าเหล็กจากต่างประเทศ ซึ่งในรถยนต์หนึ่งคันมีสัดส่วนเหล็กมากถึง 69%